b'\n_START_ARTICLE_\nYolanda de Courtenay\n_START_PARAGRAPH_\nYolanda de Courtenay (n. cca. 1200\xe2\x80\x93d. 1233) a fost fiic\xc4\x83 a \xc3\xaemp\xc4\x83ra\xc8\x9bilor latini de Constantinopol Petru al II-lea de Courtenay \xc8\x99i Yolanda de Flandra, apoi \xc8\x99i regin\xc4\x83 a Ungariei, ca a doua so\xc8\x9bie a regelui Andrei al II-lea._NEWLINE_Fiic\xc4\x83 a \xc3\xaemp\xc4\x83ratului latin de Constantinopol Petru al II-lea, Yolanda s-a c\xc4\x83s\xc4\x83torit cu regele Andrei al II-lea al Ungariei, a c\xc4\x83rui prim\xc4\x83 so\xc8\x9bie, Gertrude fusese asasinat\xc4\x83 de c\xc4\x83tre unii conjura\xc8\x9bi \xc3\xaen 1213. C\xc4\x83s\xc4\x83toria cu monarhul Ungariei s-a realizat ca urmare a medierii unchiului Yolandei, \xc3\xaemp\xc4\x83ratul de Constantinopol Henric I._NEWLINE_C\xc4\x83s\xc4\x83toria a fost celebrat \xc3\xaen februarie 1215 \xc3\xaen Alba Regal\xc4\x83 (Sz\xc3\xa9kesfeh\xc3\xa9rv\xc3\xa1r), iar arhipeiscopul Ioan de Strigoniu a \xc3\xaencoronat-o ca regin\xc4\x83 a Ungariei. Cu toate acestea, arhiepiscopul Robert de Veszpr\xc3\xa9m a trimis o pl\xc3\xa2ngere c\xc4\x83tre papa Inocen\xc8\x9biu al III-lea, dat fiind c\xc4\x83 \xc3\xaencoronarea reginelor consorte ale Ungariei era prin tradi\xc8\x9bie un apanaj al bisericii din Veszpr\xc3\xa9m. Papa a trimis un legat \xc3\xaen Ungaria pentru a investiga chestiunea, care a confirmat privilegiul scaunului din Veszpr\xc3\xa9m._NEWLINE_Ca urmare a \xc3\xaencet\xc4\x83rii din via\xc8\x9b\xc4\x83 a unchiului Yolandei, \xc3\xaemp\xc4\x83ratul Henric I de Constantinopol, regele Andrei a pus la cale achizi\xc8\x9bionarea de c\xc4\x83tre sine a coroanei imperiale, \xc3\xaens\xc4\x83 baronii din Constantinopol l-au proclamat pe tat\xc4\x83l Yolandei, Petru al II-lea de Courtenay._NEWLINE_Yolanda a p\xc4\x83strat rela\xc8\x9bii bune cu copiii din prima c\xc4\x83s\xc4\x83torie a so\xc8\x9bului s\xc4\x83u. A \xc3\xaencetat din via\xc8\x9b\xc4\x83 \xc3\xaenaintea so\xc8\x9bului ei (care a mai tr\xc4\x83it \xc3\xaenc\xc4\x83 doi ani) \xc8\x99i a fost \xc3\xaenmorm\xc3\xa2ntat\xc4\x83 \xc3\xaen aba\xc8\x9bia cistercian\xc4\x83 Igri\xc8\x99, aflat\xc4\x83 azi pe teritoriul comunei S\xc3\xa2npetru Mare, jude\xc8\x9bul Timi\xc8\x99._NEWLINE_Din c\xc4\x83s\xc4\x83toria Yolandei cu regele Andrei al II-lea a rezultat un singur copil, Yolanda (n. cca. 1215 \xe2\x80\x93 12 octombrie 1251), so\xc8\x9bia regelui Iacob I al Aragonului.'